V y h l á s e n i e

Národnej rady Slovenskej republiky ku konferencii o holokauste v Teheráne

Schválené Národnou radou Slovenskej republiky
uznesením zo 14. decembra 2006 č. 189

My, poslanci Národnej rady Slovenskej republiky, sme so znepokojením prijali správu o konaní kontroverznej dvojdňovej konferencie o holokauste v Teheráne. Odmietame pokusy spochybňovať nacistické zločiny voči Židom, ale aj iným etnickým skupinám, ako aj odporcom nacistického režimu. Konferencia v Teheráne neprispieva k objasneniu historickej pravdy, ale k propagandistickej kampani proti štátu Izrael. Konferencia zneužíva holokaust na politické ciele. Národná rada Slovenskej republiky preto odsudzuje tento pokus o zneužitie histórie s cieľom ponížiť milióny obetí nacistických zločinov. Demokraticky zmýšľajúci ľudia na celom svete musia odsúdiť pokusy zľahčovať, či popierať zločinné praktiky všetkých nedemokratických režimov. 

Bratislava december 2006